Derby
        
         (engelsk earltittel)
Store norske leksikon,Historie,Historiske hjelpevitenskaper,Adelsvesen
Derby er en engelsk earltittel som først ble tildelt slekten de Ferrers, siden slekten Stanley. Sistnevnte slekt bærer fortsatt tittelen.
Slekten de Ferrers Tittelen earl of Derby ble i 1138 tildelt Robert de Ferrers (død 1139). Hans etterkommer Robert de Ferrers (1239–1279), den sjette earl, ble fradømt jarledømmet i 1266. Kong Henrik 3 overlot jarledømmet til sin sønn Edmund, earl of Lancaster. Ved Henry (1299–1361), duke of Lancasters død tilfalt hans titler svigersønnen John av Gaunt. Slekten Stanley Tittelen kom senere til slekten Stanley, som var suverene lensherrer over det tidligere kongedømmet Man i tiden 1406–1736. Sir Thomas Stanley (1405–1459) fikk i 1450 tittelen baron Stanley, og hans sønn Thomas Stanley (1435–1504) ble utnevnt til earl of Derby i 1485. James Stanley, den syvende earl, var en trofast rojalist og støttet Karl 1 i den engelske borgerkrigen; han ble henrettet i 1651. Den direkte linjen døde ut i 1736 med James Stanley, den tiende earl. Mange av hans titler, blant annet som lord of Man, gikk i arv til den første duke of Atholl, som var etterkommer av den sjette earl of Derby.Jarledømmet tilfalt en etterkommer av den andre earl, Sir Edward Stanley (1689–1776), og har siden fulgt hans etterkommere. Edward Stanley (død 1834), den tolvte earl, grunnla Derbyløpene i 1780. Han var farfar til Edward Geoffrey Smith Stanley (1799–1869), den fjortende earl, som var britisk statsminister flere ganger. Hans sønner Edward Henry Smith Stanley (1826–1893), den femtende earl, og Frederick Arthur Stanley (1841–1908), den sekstende earl, var også medlemmer av kabinettet flere ganger.Sistnevntes sønn, Edward George Villiers Stanley (1865–1948), den syttende earl, var farfars far til den nåværende tittelinnehaver, Edward Richard William Stanley (født 1962), den nittende earl, som eier slottet Knowsley Hall nordøst for Liverpool og 108 000 dekar land. Les mer i Store norske leksikon Stanley adel